b'\n_START_ARTICLE_\nOrientalski korpus (Avstro-Ogrska)\n_START_SECTION_\nZgodovina\n_START_PARAGRAPH_\nOtomanski imperij je leta 1917 zaprosil Avstro-Ogrsko za voja\xc5\xa1ko pomo\xc4\x8d; cesar je odobril ustanovitev posebnega korpusa, ki bi deloval v Palestini. Decembra istega leta je Vi\xc5\xa1je poveljstvo Avstro-ogrske kopenske vojske odlo\xc4\x8dilo, da bo korpus ustanovljen v mo\xc4\x8di in strukturi gorske brigade. Za korpus so tako namenili avstro-ogrske voja\xc5\xa1ke enote, ki so \xc5\xbee delovale v Otomanskem imperiju oz. so \xc5\xbee bile izbrane za slu\xc5\xbeenje v Otomanskem imperiju (1-4 avtomobilska kolona, poljskohavbi\xc4\x8dni divizion, 4. saperska \xc4\x8deta). 8. januarja 1918 je korpus dobil tudi poveljnika: podpolkovnika Stefana Duica. Da bi omogo\xc4\x8dili \xc4\x8dim bolj\xc5\xa1e delovanje avstro-ogrskih vojakov v Tur\xc4\x8diji, so tri pehotne bataljone sestavili iz muslimanskih Bo\xc5\xa1njakov, medtem ko so IV. bataljon sestavljali Romuni, Mad\xc5\xbeari in Nemci iz Transilvanije. Do maja istega leta je bil korpus izurjen in opremljen za delovanje v tropskem okolju, a \xc5\xa1e vedno ni dobil ukaza za premik v Tur\xc4\x8dijo; v tem \xc4\x8dasu so iz sestave korpusa odvzeli sapersko \xc4\x8deto. 6. junija istega leta je gorsko-topni\xc5\xa1ki divizion dobil ukaz za premik v Palestino in to je bila edina korpusna enota, ki je bila poslana v Tur\xc4\x8dijo (po ustanovitvi korpusa). Pehotne bataljone so medtem uporabili za boje na so\xc5\xa1ki fronti, dokler ni bil avgusta korpus poslan v Albanijo, kjer je tudi do\xc4\x8dakal konec vojne.'